Η συνταγή για το εκλεκτό ρυζόγαλο της Στάνης
Βελούδινο, αρωματικό, γαλατένιο και μελωμένο το ρυζόγαλο που φτιάχνουν στο αγαπημένο γαλακτοπωλείο της Ομόνοιας. Μια συνταγή που θέλαμε εδώ και καιρό να βρούμε.
2 κιλά γάλα αγελάδος, πλήρες, 100 γρ. ρύζι γλασέ, 100 γρ. ζάχαρη, 100 γρ. κορν φλάουρ (διαλυμένο σε λίγο κρύο νερό), τα σποράκια από 1 κλωναράκι φυσικό λοβό βανίλιας ή 2 βανιλίνες, τριμμένη κανέλα, για το σερβίρισμα
Για να φτιάξουμε το ρυζόγαλο της Στάνης, ξεκινάμε και σε μια κατσαρόλα ρίχνουμε το ρύζι, νερό τόσο ώστε να το υπερκαλύπτει κατά 1 εκ. και 100 ml από το γάλα και βράζουμε σε χαμηλή φωτιά για 25-30 λεπτά, μέχρι να μαλακώσει το ρύζι.Προσθέτουμε το υπόλοιπο γάλα, τη ζάχαρη και τη βανίλια και δυναμώνουμε τη φωτιά σε μέτρια θερμοκρασία.Βράζουμε για 10-15 λεπτά, ανακατεύοντας τακτικά.Όσο βράζουμε το ρυζόγαλο, ρίχνουμε σταδιακά το διαλυμένο κορν φλάουρ.Το ρυζόγαλο είναι έτοιμο όταν το ρύζι έχει μαλακώσει καλά και το μείγμα έχει χυλώσει.Αποσύρουμε από τη φωτιά και γεμίζουμε ατομικά μπολ.Τα αφήνουμε λίγο να κρυώσουν και τα βάζουμε στο ψυγείο, αν δεν τα σερβίρουμε αμέσως.Πριν σερβίρουμε το ρυζόγαλο, πασπαλίζουμε με κανέλα.
Γάλα,Ζάχαρη,Ρύζι